**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: kerecsendph @ chello.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2020. augusztus 25-i nyilvános testületi ülésről***

|  |  |
| --- | --- |
| 45/2020. (VIII.25.) határozat | 2020. évi szociális tűzifa pályázat benyújtásáról |

*A jegyzőkönyv 93-98. közötti számozott oldalt tartalmaz*

**J E G Y Z Ő K Ö N Y V**

Készült: 2020. augusztus 25-én Kerecsend Község Önkormányzata Képviselő-testületének nyilvános rendkívüli testületi ülésén (Kerecsend, Fő u. 55.)

***Jelen vannak:***

 ***Jelen vannak:***

 Sári László Polgármester

Kiss Sándor címzetes főjegyző

 Forgácsné Román Rita alpolgármester

 Prokaj Milán képviselő

 Békési Gyula képviselő

 Nagy Ferenc képviselő

Suha József képviselő

***Meghívottként jelent meg:***

Elekné Román Katalin - Világítani Fogok Egyesület vezetője

Lepres Dávid Kerecsend, Demjéni út 30. sz. alatti lakos

**Sári László polgármester:**

Tisztelettel köszöntök mindenkit a mai rendkívüli testületi ülésünkön. Külön köszöntöm Elekné Román Katalint a Világítani fogok Egyesület képviselőjét és minden kedves érdeklődőt. A jelenlévő érdeklődőknek szeretném elmondani, hogy mivel ez egy rendkívüli testületi ülés, a mai napirendekhez kapcsolódóan kérdéseket, észrevételeket tehetnek, de a napirendekkel nem összefüggő észrevételt, kérdést nem lehet feltenni. Megállapítom, hogy határozatképesek vagyunk Burai József képviselő nem jelent meg a mai ülésünkön. A kiküldött napirend szerint haladnánk az ülésen. Kérdezem, hogy van-e ezzel kapcsolatban valakinek indítványa.

*A képviselő-testület egyhangúlag (6 igen szavazattal) elfogadta, hogy az ülést a kiküldött meghívó szerint az alábbi napirenddel folytassák le:*

*NAPIREND*

1. Javaslat a 2020. évi szociális tüzelőanyag pályázat benyújtására

előadó: Sári László polgármester

1. Tájékoztató a Felzárkózó települések programról

előadó: Elekné Román Katalin Világítani Fogok Egyesület

1. Önkormányzati tulajdonú „bánya” területre benyújtott vételi ajánlat megtárgyalása (zárt ülés keretében)

előadó: Sári László polgármester

1. **N A P I R E N D I P O N T**

**Sári László polgármester:**

Az első napirendi pontunk a szociális tűzifa iránti pályázat benyújtásával kapcsolatos. Mint már megszokott, minden évben ilyen időtájban szoktuk tárgyalni e pályázattal kapcsolatban benyújtási teendőinket. Az Önkormányzatunk 542 m3 tűzifára válhat jogosulttá, melyet valószínűen meg is fogunk kapni. Azt viszont tudnia kell a testületnek, hogy ehhez 11 millió Ft fuvarköltség társul. melyhez nem kapunk állami segítséget. Kérdem jegyző urat. van-e ehhez kapcsolódóan kiegészíteni valója?

**Kiss Sándor:** Nincs, köszönöm szépen.

**Sári László polgármester:**

Más részéről kérdés, észrevétel van-e? Amennyiben egyéb kiegészítés nincsen a napirenddel kapcsolatban, kérem, hogy szavazzunk. Ki az, aki elfogadja az előterjesztést?

*A képviselő-testület egyhangú szavazással, 6 igen szavazattal az alábbi határozatot fogadta el:*

**45/2020. (VIII.25.) határozat**

Kerecsend Község Önkormányzatának Képviselő-testülete úgy határozott, hogy pályázatot nyújt be a települési önkormányzatok szociális célú tüzelőanyag vásárlásához kapcsolódó támogatás igénybevételére.

A tűzifa beszerzéséhez az Önkormányzat önerőt nem vállal, a szociális célú tűzifa támogatásban részesülő személytől ellenszolgáltatást nem kér.

A Képviselő-testület megbízza Kiss Sándor címzetes főjegyzőt, hogy gondoskodjon a pályázat 2020. augusztus 31-ig történő benyújtásáról.

1. **N A P I R E N D I P O N T**

**Sári László polgármester:**

Engedje, meg a testület, hogy mielőtt a jelen lévő Egyesület képviselőjének átadnám a szót, szeretnék egy kis kiegészítést tenni a bemutatandó programmal, pályázattal kapcsolatban. A tavalyi évben a Belügyminisztérium elindított egy felzárkózást segítő települési programot, ennek lebonyolítását a Magyar Máltai Szeretetszolgálatra bízta. 300 településen szeretnének ezzel a szociális területet felölelő programmal felzárkózást biztosítani a településeknek. Az első körben Kerecsend nem vett részt, a második körben kijelölésre kerültünk a Máltai Szeretetszolgálat jóvoltából, ők keresték meg Elekné Román Katalint és az Egyesületüket, hogy elvállalnák-e ennek a programnak a lebonyolítását. Itt adnám át a szót Elekné Román Katalinnak.

**Elekné Román Katalin Világítani fogok Egyesület képviselője:**

Köszönöm a lehetőséget és köszöntök mindenkit. Sok gondolkodás után az Egyesületünk elvállalta a program megvalósítását. Nagy felelősség és nagy munka jár ezzel a programmal, de úgy gondolom, hogy egy ilyen felzárkózást segítő programmal élnünk kell, ami csak előre viheti a településünket. A programot úgy kell elképzelnünk, hogy a már meglévő intézményekkel együttműködve kell a feladatokat végrehajtani. Első körben 2020. szeptember 30-ig minden a településen működő intézményvezetőt meg kell keresnünk, hogy mi az a feladat, amiben segíteni tudunk. A második körben a Belügyminisztériumtól kapott felkérés alapján a település lakóinak mintegy negyedét címlista alapján, kérdőívvel meg kell keresnünk. A kérdőívek feldolgozása és az intézményekkel történő egyeztetés alapján jön létre egy kép a faluról, ami persze évről-évre változni fog, és nekünk is ehhez kell majd igazodnunk. Nagyon szeretnénk, ha ebben az előkészületi munkában a képviselők is segítenének tanácsaikkal, észrevételeikkel, javaslataikkal.

A program maga több elemből áll. Indul a 0-3 éves korú gyermek és családja teljes körű megismerésével, a gyermek kiskorban történő fejlesztésével, hogy ne az óvodában, majd iskolában induljon hátránnyal. Ebben szorosan együtt kell működnünk a védőnőkkel. Programunk kiterjed többek között az egészségügyi szolgálat megerősítésére – gyermekorvos biztosítása a településen, hetente két alkalommal - adósságkezelő szolgálat létrehozására, valamint jogi tanácsadást is szeretnénk már az elején megszervezni.

Ami a település egészét, a településképet érinti, a program része a szeméttől való megszabadulás, ennek a problémának a kezelése, ide tartozik a kóbor kutyák problémája is, amire már van is máshol program. Igen fontos a drog problémáját kezelő programelem is, amibe szeretnénk bekapcsolódni. Ugyancsak része az elképzeléseknek az egészségügyi szűrések minél szélesebb körének a település minden lakója számára elérhetővé tétele. Hogy évente hányszor és milyet szervezünk, arról még nem tudok konkrétumot mondani. A program maga folyamatosan változhat az adott igényeknek megfelelően, mi 10 éves időintervallumban gondolkodunk. Természetesen több lépésből áll a program nem minden egyszerre történik. Fontosnak tartjuk a korai iskolaelhagyás, korai gyermekvállalás problémáját is, hiszen a későbbiekben sokkal nehezebben boldogulnak ezek a családok az életben. A program nagy részét a település adottságaihoz mi alakíthatjuk ki, a másik része pedig a már máshol működő programokra épül. Ehhez a programhoz kérem a testület támogatását.

**Sári László polgármester:**

Szeretnék egy kis kiegészítést tenni az elhangzottakhoz. Sokszor találkozunk olyan problémával, ami meghaladja a mi erőnket ilyen pl. a rágcsálóirtás, a kóbor kutya kérdése, a drog és a tetű is. A szűrővizsgálatok nemcsak az ide járó óvodásokat és iskolásokat érintik majd, hanem mindenkit, aki a településen él és máshová jár óvodába vagy máshol tanul. Működhet ez a program az Önkormányzat nélkül is, hiszen semmilyen alá-fölé rendeltségi viszony nincs, de ha együtt dolgozunk, akkor együtt közösen hamarabb eljuthatunk a problémák megoldásához. A források helyes felhasználása csak előre viheti ezt a programot.

**Kiss Sándor Címzetes főjegyző:**

Kiegészítésként, egy fontos dolog, ami nem hangzott el. A pályázat megvalósítójának lesz lehetősége, hogy egy ún. krízisalapot működtessen. Ez a krízisalap folyamatosan feltölthető, megélhetési problémák, veszélyes házak problémáját tudja kezelni, ezzel nagy terhet venne le az Önkormányzat válláról, ha megvalósul és eredményes lesz. Jelenleg a pályázati szerződés megkötésének a folyamata zajlik. A szerződést az Egyesület, mint önálló jogi személy köti, de egyértelmű, hogy ez a program csak akkor valósulhat meg, ha széles támogatottsága van.

**Elekné Román Katalin Világítani Fogok Egyesület képviselője:**

A krízisalap feltételekhez kötött és nem is olyan magas összeg. A krízis alap feltöltéséről nem a településen működő civil szervezet dönt önállóan, hanem a projekt keretében kialakított település csoportok ülésein születhet erről döntés.

Mi Mátraverebéllyel, Mátraverebély – Szentkúttal, Nógrádszakállal, Kömlővel, Tarnaboddal és Ságújfaluval vagyunk egy csoportban. Így látható, hogy elég szoros ellenőrzéssel működik a krízisalap felhasználása.

**Forgácsné Román Rita alpolgármester:**

Más településeken ahol már működik a program, ott is civil szervezetekkel valósult meg, vagy van az Önkormányzatoknak is szerepe benne?

**Elekné Román Katalin Világítani Fogok Egyesület képviselője:**

Nincs Önkormányzatoknak támogatáson kívül szerepe jelenleg benne. A Máltai Szeretetszolgálat működteti Tarnabodon és Nógrádszakál esetében is. A többi település esetében is civil szervezetek a megvalósítók.

**Prokaj Milán alpolgármester:**

Ha jól értelmeztem, a napirendi pont tájékoztatás jelleggel lett előterjesztve és az Önkormányzatnak gazdasági vagy koncepcionális szerepe nincs ebben a programban?

**Sári László polgármester:**

Nincs szerepünk benne.

**Prokaj Milán alpolgármester:**

Annyit szeretnék még javasolni, hogy ahogy Elekné Román Katalin elmondta, lesz még itt egy közvélemény kutatás a településen. Jó lenne a település lakói számár egy átfogó tájékoztatást adni arról, hogy miről is szól, ez a program és miért van szükség erre. Nevezhetjük ezt esetleg falugyűlésnek is. Kerüljük el a pletykákat és egy tényszerű tájékoztatás előzze meg a kutatást.

**Suha József képviselő:**

Én csak annyit szeretnék kérdezni, hogy a roma és német, azaz a települési nemzetiségi önkormányzatok véleményét kikérik-e, valamint kérnek-e segítséget? Milyen összeget takar a krízissegély?

**Elekné Román Katalin Világítani Fogok Egyesület képviselője:**

Természetesen minden javaslatnak és észrevételnek nagyon örülünk, véleményem szerint nem is működhet jól a program, ha az együttműködés nem megfelelő. A kríziskerettel kapcsolatban is, amint mondtam egy csoport fog dönteni és nem a mi Egyesületünk. A kezdő összeg, amint már mondtam is, nem sok lesz, csak 500.000.- Ft. Ha bárki bármilyen problémát tapasztal, azonnal jelezhet az Egyesületünk felé. Az alap feltöltéséről a többi település bevonásával születik döntés.

**Suha József képviselő:**

Sokszor tapasztaltam, hogy a településen működő civil szervezetek a nemzetiségi önkormányzatokat kihagyják a munkájukból. Sem a véleményüket, sem a segítségünket nem kérik.

**Kiss Sándor címzetes főjegyző:**

A legfőbb cél, hogy a legszélesebb körben egyeztessen az Egyesület mindenkivel. Ez az időszak az, amikor a települési önkormányzattal a kisebbségi önkormányzatokkal, az önkormányzat szakembereivel, az érintett civil szervezetekkel is egyeztetni fognak, és ahogyan ez el is hangzott, a lakossággal is meg kell osztani a programot. Tehát összességében ez egy nagyszabású, hosszú távú program és ez nem is mehet másképp, mint a legszélesebb körű összefogással. Nem lesz kihagyva ebből a nemzetiségi önkormányzat sem.

**Nagy Ferenc képviselő:**

Jól értelmezem ugye, hogy egy hat faluból álló csoporthoz fog a településünk is tartozni, a döntéshozatalok tekintetében?

**Elekné Román Katalin Világítani Fogok Egyesület képviselője:**

Igen, így van.

**Forgácsné Román Rita alpolgármester:**

Mikor indul a program?

**Elekné Román Katalin Világítani Fogok Egyesület képviselője:**

Szeptember 30-a az a határidő amikorra a felméréseknek, tájékoztatásoknak, azaz a diagnózisnak el kell készülnie. Sok minden kiderülhet ez idő alatt, hogy mit is érez a lakosság a legnagyobb problémának.

**Forgácsné Román Rita alpolgármester:**

Központi listát, névsort fogtok kapni, amivel a munkát el tudjátok kezdeni?

**Elekné Román Katalin Világítani Fogok Egyesület képviselője:**

Igen. Ennek a tájékoztatásnak is az volt a célja, hogy a képviselő-testület és a nemzetiségi önkormányzatok is tudjanak róla, hogy milyen munka kezdődik el a faluban és minél szélesebb körhöz eljusson, hogy a felmérést követően az igényeknek megfelelően tudjunk programokat hozni a településre.

**Sári László polgármester:**

Ha jól értelmeztem a délelőtti tájékoztatás alapján ez a program két forrásból áll?

**Elekné Román Katalin Világítani Fogok Egyesület képviselője:**

Az egyik a diagnózis alapján felhasználható összeg, a másik pedig amit a központi forrásokból lehet kapni. Szigorú elszámolások fognak történni minden hónapban, mert a program ezt várja el.

**Sári László polgármester:**

Van-e valakinek még kérdése, észrevétele? Ha nincs akkor köszönjük a tájékoztatást és jó munkát kívánunk!

**Elekné Román Katalin Világítani Fogok Egyesület képviselője:**

Köszönöm szépen a lehetőséget. Tele vagyok félelemmel és aggodalommal. Szívesen veszünk minden támogatást, ötletet, javaslatot.

1. **N A P I R E N D I P O N T**

**Sári László polgármester:**

A harmadik napirenddel kapcsolatban zárt ülést rendelnék el, de mivel a vételi szándékkal kapcsolatban merültek fel kérdések, kértem Lepres Dávidot, hogy jöjjön el és mondja el, hogy mit szeretnének, milyen elképzelések vannak a területtel kapcsolatosan. Az előzményt illetően korábban volt egy úr, akivel többször folyt tárgyalás a területről. Konzorcium létrehozásában is gondolkodtunk, de végül is ez nem jött létre. A jelenlegi vételi ajánlattal kapcsolatban kérem Lepres Dávidot, hogy szíveskedjen tájékoztatni a képviselő-testületet.

**Lepres Dávid:**

A vételi szándékunkat az támasztja alá, hogy egyrészt a már meglévő turisztikai szolgáltatásainkat – Malompark, Kalandpark – szeretnénk fejleszteni. Ezen a területen ugyanúgy gondolkodunk szállás és turisztikai programok megvalósításában. A másik pedig lassan a falu szélén már lehet látni azt a mezőgazdasági beruházást, amibe belekezdtünk, ennek a jövő év végére lesz meg a kifutása, ezért ehhez a következő pályázathoz is keresünk újabb területet. Nemcsak önkormányzati tulajdonú területre tettünk vételi ajánlatot, hanem más területekre itt és a környező településeken egyaránt.

**Sári László polgármester:**

Köszönjük szépen a tájékoztatást. Amennyiben más kérdés, hozzászólás nincsen, a mai rendkívüli képviselő-testületi ülés nyilvános részét bezárom és árt ülést rendelek el.

kmf.

Sári László Kiss Sándor

 polgármester címzetes főjegyző